שר המשפטים, הפרופ' יעקב נאמן, מקדם הצעת חוק ממשלתית להרחבת סמכויות בתי הדין הרבניים גם לנושאים אזרחיים. לפי ההצעה, לבתי הדין הרבניים תהיה סמכות לדון בתביעות נזיקין הנובעות מהסכמי גירושים שנחתמו בפניו, ותוקנה להם הסמכות הבלעדית לדון בתביעות נגד סרבני גט.

אם יאושר החוק, תישלל האפשרות מאחד מבני הזוג לפנות לערכאה אזרחית כדי לדון בהסכמי גירושים שנחתמו בפני בית דין רבני. הצעת החוק הזו סוכמה בהבנות בעל פה בין הליכוד לש"ס, ערב כניסת ש"ס לקואליציה.

ההצעה לתיקון "חוק שיפוט בתי הדין הרבניים" טרם הוגשה והיא נמצאת בשלבי גיבוש סופיים. ל"הארץ" נודע כי לפי הצעת החוק, לביה"ד תהיה סמכות לדון בכל עניין העולה מהסכם גירושים לאחר מתן הגט, גם אם אחד מבני הזוג יסרב להמשיך ולהתדיין בפניו. בית הדין יוכל לדון בכל עניין הכרוך בהסכם הגירושין, כולל אכיפתו, ביטולו ומתן פרשנות לסעיפיו, הנוגעים להסדרי משמורת על ילדים, ענייני ממון ועוד.

במשרד המשפטים שוקלים להוסיף להצעת החוק סעיף מרחיק לכת יותר, שבתי הדין הרבניים יהיו בעלי סמכות ייחודית בתביעות נזיקין נגד סרבני גט, ושכל תביעה כזאת תידון רק לפי דין תורה. במצב היום, מסורבות גט יכולות להגיש נגד בני זוגן תביעות נזיקין לבתי משפט אזרחיים בניסיון לכפות עליהם מתן גט, או לפצותן. אפשרות זאת תישלל, לפי ההצעה החדשה.

התיקון לחוק נמצא בלב מחלוקת בין הטוענים שיש לתת לערכאה שיפוטית סמכות לאכוף הסכמים שנחתמו בפניה, ושיש להחזיר לבתי הדין הרבניים סמכויות שבג"ץ שלל מהם; ובין אלה שמזהירים שהסמכויות המורחבות ייצרו מערכת משפטית מקבילה למערכת האזרחית ויפרו את הסטטוס קוו בענייני דת ומדינה. גם מבין המצדדים עקרונית בהרחבת הסמכויות, רבים סבורים שהרחבת סמכויות בתי הדין הרבניים התוצאה המעשית, על רקע התפקוד הלקוי והעומס המוטל על מערכת בתי הדין, תגרום פגיעה קשה בזכויות נשים, ובפרט מסורבות גט.

התיקון לחוק בתי הדין הובטח לש"ס בכהונת הממשלה הקודמת, בראשות אהוד אולמרט, אבל בעקבות הלחץ הציבורי נגנז הנוסח המרוכך יחסית שגיבש השר יצחק הרצוג. ההצעה הנוכחית אינה כוללת חלק מהסייגים שנכללו בהצעת הרצוג.

בשונה מההסכם הקואליציוני שחתמה ש"ס עם קדימה עם כניסתה לקואליציה ב-2006, הפעם לא נכלל החוק בהסכם שחתמה עם הליכוד. עם זאת, כפי שנחשף ב"הארץ" לפני כחודשיים, הושגה הסכמה בעל פה בעניין בין הליכוד לש"ס. עוד קודם להשבעת הממשלה, נפגש השר המיועד נאמן עם מנהיגה הרוחני של ש"ס הרב עובדיה יוסף ויו"ר ש"ס אלי ישי לדון בנושא. בעקבות הפרסום, קרא אז נשיא בית המשפט העליון לפרופ' נאמן לדחות את הרעיון ולא להעניק לבתי הדין סמכויות בוררות וסמכויות אזרחיות, וכינה אותו "לא ראוי".

מלשכת שר המשפטים נמסר, כי "השר עוסק רבות בענייני משרדו ובין השאר נפגש עם אנשים רבים בנושאים שונים. מעבר לכך אין בכוונת השר להתייחס להדלפות".